વર્લ્ડ ગોલ્ડ કાઉન્સિલે જુલાઇથી સપ્ટેમ્બર મહિનાના ત્રીજા ત્રિમાસિક સમયગાળાના બહાર પાડેલા ડેટા અનુસાર સ્થાનિક મોરચે નીચા ભાવને કારણે માગમાં મોટો વધારો નોંધાયો છે. વર્લ્ડ ગોલ્ડ કાઉન્સિલના જણાવ્યા પ્રમાણે પાછલા વર્ષે જુલાઇથી સપ્ટેમ્બર મહિનાના સમયગાળામાં ૧૮૪.૨૦ ટન સોનાની આયાત થઇ હતી, જ્યારે ચાલુ વર્ષે આ સમયગાળામાં ૨૧૧.૧૦ ટન સોનાની આયાત થઇ છે, જેને પગલે સોનાની આયાતમાં ૧૫ ટકાનો વધારો નોંધાયો છે. વર્ષ ૨૦૦૮ બાદ ત્રીજા ત્રિમાસિક સમયગાળામાં પ્રથમ વાર આ પ્રકારની માગ જોવા મળી છે. ઉલ્લેખનીય છે કે વર્ષ ૨૦૦૮માં જુલાઇથી સપ્ટેમ્બર મહિનાના ત્રીજા ત્રિમાસિક સમયગાળામાં ૨૧૩ ટન સ્થાનિક બજારમાં સોનાની માગ જોવા મળી હતી. વર્લ્ડ ગોલ્ડ કાઉન્સિલના જણાવ્યા પ્રમાણે સ્થાનિક બજારમાં સોનાના નીચા ભાવને કારણે માગમાં વૃદ્ધિ જોવા મળી છે.